Diari Oficial de la Generalitat Valenciana


Sumari del DOGV 393, del 18-06-1986 (1986/806536)

ORDRE de 10 d'abril de 1986, de la Conselleria de Cultura, Educació i Ciència, per la qual es convoca a ajudes destinades al manteniment d'Escoles Infantils (Guarderies) patrocinades per Ajuntaments.
-------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   393

Data del DOGV
:   18-06-1986

Secció del DOGV
:   ALTRES DISPOSICIONS

Número del document
:   1986/806536


Data del document
:   10-04-1986

Organisme emissor
:   Conselleria de Cultura, Educació i Ciència

Tipus de document
:   Ordre

Ordre de 10 d'abril de 1986, de la Conselleria de Cultura, Educació i Ciència, per la qual es convoquen ajudes destinades al manteniment d'Escoles Infantils (Guarderies) patrocinades per Ajuntaments.  
La Conselleria de Cultura, Educació i Ciència, continuant el programa de transformació de les institucions de guarda i cura de xiquets menors de sis anys, en institucions educatives, té el propòsit de subvencionar els Ajuntaments que col laboren en la consecució d'aquest objectiu, i contribuir així, a sufragar parcialment les despeses derivades de la prestació d'aquests serveis educatius.   
Per això, i d'acord amb el que disposa l'article 15 de la Llei 15/1985, de 30 de desembre de Pressupostos de la Generalitat Valenciana per a l'exercici 1986,   
ORDENE:  
Article Primer  
Es convoca a concurs públic per a la concessió d'ajudes als Ajuntaments que patrocinen directament o indirectament, Escoles Infantils-Guarderies i hi escolaritzen xiquets en edats compreses entre 0 i 6 anys.   
S'aproven també, les bases per les quals es regeix aquesta convocatòria inclosa com a Annex en aquesta Ordre.   
Article Segon  
Les ajudes a què fa referència l'article anterior, contribuiran al finançament parcial de la despesa derivada del funcionament i manteniment de les Escoles Infantils-Guarderies.   
Article Tercer  
Les ajudes regulades pel present Decret estaran condicionades, a més del crèdit pressupostari de què disposen a l'aplicació 95.20.958.424, a les següents condicions:   
a) Haver iniciat l'activitat en el curs 1985-86 o anteriors.   
b) Estar al corrent del pagament a la Seguretat Social de tota la plantilla del Centre.   
c) Estar en possessió de la corresponent Llicència Fiscal.   
DISPOSICIO FINAL  
Primera  
Aquesta Ordre entrarà en vigor el mateix dia de publicació en el Diari Oficial de la Generalitat Valenciana.   
València, 10 d'abril de 1986.   
El Conseller de Cultura, Educació i Ciència,  
CEBRIA CISCAR I CASABAN  
ANNEX I  
BASES DE LA CONVOCATORIA  
Primera Concepte de la subvenció i requisits.   
1. L'ajuda s'atorgarà en concepte de subvenció per contribuir al manteniment de les Guarderies-Escoles Infantils que acullen xiquets menors de sis anys.   
2. La capacitat del Centre haurà de ser superior a cinquanta places, llevat que s'acredite que el cens infantil de la localitat o barri on és ubicat el Centre, quedàs totalment atés amb un número menor de places, cosa que s'acreditarà mitjançant la corresponent certificació de l'Ajuntament respectiu.   
Segona Sol·licitants.  
Podran sol·licitar aquestes ajudes els Ajuntaments que gestionen o financen Guarderies-Escoles Infantils en l'àmbit de la Comunitat Autònoma Valenciana.   
Tercera Formalització.  
Les sol·licituds dirigides a l'Honorable Sr. Conseller de Cultura, Educació i Ciència es formalitzaran per duplicat exemplar. La presentació s'efecturà personalment o a través de qualsevol de les formes establertes a l'article 66 de la Llei de Procediment Administratiu en el termini d'un mes a partir de la publicació de la present convocatòria en el Diari Oficial de la Generalitat Valenciana, en els Serveis Territorials d'Educació corresponents.   
Quarta Documentació.   
Haurà de presentar-s'hi la documentació següent:   
1. Instància conforme al model, que es facilitarà en els Serveis Territorials d'Educació, subscrita per l'Alcalde-President de l'Ajuntament.   
2. Fotocòpia de la Llicència Fiscal de l'Escola o Guarderia per la qual se sol·licita l'ajuda.   
3. Còpia certificada de l'acord del Ple de la Corporació autoritzant-ne la sol·licitud.   
4. Document en què conste:   
a) Compromís de la Corporació de coordinar-se amb la Direcció General d'Educació Bàsica i Ensenyaments Especials en la Planificació General que aquesta elabore, així com de sotmetre's al control d'aquesta Direcció General mitjançant la presentació del Pla de Treball, el seguiment tècnic i la justificació Econòmica de l'ajuda que es concedesca.   
b) Compromís de comunicar a la/es Escola/es atesa/es la concessió de l'ajuda, si pertoca.   
5. Certificació que acredite que en els pressupostos de la Corporació existeix una quantitat consignada per al/als Centre/s per al/als qual/s se sol·licita la subvenció, tot indicant la quantitat, la partida i el concepte en què consta així com el compromís de no minorar ni anular aquesta consignació.   
6. Entitat Bancària i número de compte de la Corporació, en què hauran de situar-se els fons de la subvenció, en cas de concedir-se.   
7. Memòria en què conste:   
a) Naturalesa i finalitat de la Institució.   
b) Serveis que s'hi presten.   
c) Distribució i nombre total d'alumnes.   
d) Programació educativa per edats:   
Objectius, metodologia, activitats i tipus de material didàctic que utilitzen.   
e) Relació amb la família.   
f) D'altres activitats.   
g) Plànols d'ubicació i instal·lacions.   
7.1. Els Ajuntaments que han estat subvencionats en l'exercici de 1985 quedaran exclosos de la presentació dels documents senyalats a l'apartat g).   
8. Relació de la plantilla del personal del Centre segons imprés que es facilitarà, adjuntant-hi una fotocòpia compulsada de la titulació acadèmica dels responsables de l'aula.   
9. Pla econòmic en què conste:   
a) Pressupost desglossat de les despeses de salari i Seguretat Social.   
b) Pressupost de despeses generals.   
c) Quota mes/alumne desglossada per conceptes.   
d) Ajudes rebudes en l'exercici anterior, quantitat i procedència. Cinquena: Resolució d'Expedients.   
1. Instruït l'expedient, la Direcció General d'Educació Bàsica i Ensenyaments Diferencials, resoldrà en aquest aspecte, tenint en compte els criteris següents:   
a) Programa Educatiu.   
b) Característiques i adequació de les instal·lacions.   
c) Modulació de l'alumnat i ratio educador/alumne.   
d) Titulació i capacitació del personal d'atenció directa a xiquets.   
e) Número total d'alumnes matriculats.   
f) Quantitat de les subvencions percebudes per uns altes organismes.   
g) Ingressos amb què compta el Centre per a finançament del Servei.   
2. Si es concedeix l'ajuda mitjançant una Resolució de la Direcció General d'Educació Bàsica i Ensenyaments Diferencials se'n determinarà la quantitat. En el supòsit de denegació de l'ajuda sol·licitada, la Resolució corresponent haurà d'especificar les raons que la motiven i indicar a l'interessat els recursos legals que pot interposar-hi, així com els terminis establerts amb aquesta finalitat.   
3. En el mes següent a la finalització del termini de sol·licituds, cada Servei Territorial trametrà els expedients informats per la Inspecció Tècnica d'Educació i la proposta de concessió o denegació, al Director General d'Educació Bàsica i Ensenyaments Especials de la Conselleria de Cultura, Educació i Ciència. Sisena Justificació de les subvencions.   
Per a la percepció de la subvenció, el beneficiari haurà de justificar davant la Direcció General d'Educació Bàsica i Ensenyaments Especials la inversió de l'ajuda, per una quantitat igual o superior a l'ajuda concedida.   
Setena L'incompliment de qualsevol de les condicions establertes en la concessió de la subvenció podrá ser causa de revocació de la subvenció.